Source: https://www.primorske.si/kronika/sodisce-michela-stephana-spoznalo-za-krivega-in-mu
Timestamp: 2019-05-25 12:10:53+00:00
Document Index: 643221

Matched Legal Cases: ['Sodišče ', 'Sodišče ', 'Sodišče ', 'sodišče ', 'Sodišče ', 'Sodišče ', 'sodišče ']

Sodišče Michela Stephana spoznalo za krivega in mu prisodilo osem let zapora - Primorske novice
Sodišče Michela Stephana spoznalo za krivega in mu prisodilo osem let zapora
Kronika 14. 05. 2019, 15.34
Senat Okrožnega sodišča v Ljubljani je danes libanonskega znanstvenika Michela Stephana spoznal za krivega kaznivega dejanja napeljevanja k uboju enega izmed vodilnih na Kemijskem inštitutu Janeza Plavca in mu dosodil skupno osem let zapora. Odredil mu je tudi podaljšanje pripora do začetka prestajanja zaporne kazni.
LJUBLJANA > Obtožnica je Michela Stephana bremenila kaznivega dejanja napeljevanja k uboju in kaznivega dejanja prepovedanega prometa z orožjem. Sodišče ga je danes spoznalo za krivega za obe kaznivi dejanji. Za prvo mu je prisodilo sedem let in 10 mesecev zapora, za drugo pa štiri mesece zapora, nato pa izreklo enotno kazen osem let zapora.
Kot je v obrazložitvi sodbe povedala predsednica senata Sinja Božičnik, sodni senat ocenjuje, da sta obtoženemu obe kaznivi dejanji v celoti dokazani. Tako sodišče ne dvomi, da je Stephan jeseni 2017 takratnega prosilca za azil, Iračana Alija, ki ima danes status zaščitene priče, skušal napeljati k uboju Plavca.
Slednje po besedah sodnice dokazuje to, da je Aliju izročil fotografijo Janeza Plavca, mu povedal, kje živi, dal navodila, kako naj pride do njegove hiše in se umakne. Po besedah sodnice mu je dal tudi del plačila za uboj, priskrbel pištolo in z njim vadil streljanje. “To potrjujejo ne le izpoved Alija, ampak tudi izvedeni dokazni postopek,” je dejala.
Stephanov odvetnik Gorazd Fišer je v ponedeljkovi zaključni besedi dejal, da bi bila mogoča tudi kakšna druga verzija dogajanja, kot ga je predstavilo tožilstvo. A je sodnica danes opozorila, da kakšna druga verzija niti ni bila predstavljena. Vsi dokazi tudi kažejo, da se je vse skupaj zgodilo tako, kot je predstavilo tožilstvo, je dejala.
Sodišče pri izvajanju dokazov ni sledilo prepričanju Stephana, da so bili posnetki pogovorov med njim in Alijem, ki jih je policija naredila, potem ko ji je Ali prijavil Stephanovo namero po uboju Plavca, prirejeni. Prav tako ni sledilo mnenju, da tolmači teh prisluhov niso prevedli tako, kot bi bilo treba. “Sodišče ne dvomi, da so sodni tolmači korektno in strokovno opravili svoje delo,” je dejala.
Ni pa sodišče očitno sledilo predlogu tožilstva, naj odredi izgon Stephana iz države za pet let.
Odvetnik Plavca kot oškodovanca je v ponedeljkovi zaključni besedi napovedal, da bo v primeru obsodbe Stephana preko civilnega postopka vložil odškodninski zahtevek.